ΓΡΑΠΤΗ ΕΡΩΤΗΣΗ E-2651/98

υποβολή: Friedhelm Frischenschlager (ELDR) προς την Επιτροπή

(1 Σεπτεμβρίου 1998)

Θέμα: Χρηματοδότηση της ΕΕ - ίδιοι πόροι της ΕΕ - καθαροί πληρωτές

Με ποιο τρόπο σκοπεύει η Επιτροπή να επιτύχει υπό τις υπάρχουσες προϋποθέσεις, να μειωθεί η συνεισφορά της Γερμανίας, όπως έχει ζητήσει ο Υπουργός Οικονομικών Waigel, να μην αυξηθεί τουλάχιστον η συνεισφορά της Αυστρίας, όπως έχει ζητήσει ο Υπουργός Οικονομικών Edlinger, να εξισορροπηθούν οι οικονομικές διαφορές μεταξύ των σημερινών χωρών της ΕΕ, όπως έχει ζητήσει ο Πρωθυπουργός της Ισπανίας Αznar και να χρηματοδοτηθεί η διεύρυνση της ΕΕ χωρίς υπέρβαση του ανώτατου όριου χρηματοδοτήσεως ύψους 1,27 % του κοινοτικού ΑΕΠ;

Έχουν άραγε υποβληθεί ήδη συγκεκριμένες προτάσεις ή αιτήματα από τις χώρες μέλη της ΕΕ και ιδίως από τους καθαρούς πληρωτές και την Επιτροπή στο πλαίσιο των συζητήσεων για τους καθαρούς πληρωτές; Ποιο είναι το περιεχόμενο των εν λόγω προτάσεων ή και αιτημάτων;

Προτίθεται η Επιτροπή να προτείνει την κατάργηση της αδικαιολόγησης μειώσεως της εισφοράς της Βρετανίας στον κοινοτικό προϋπολογισμό ή προτίθεται να προτείνει παρόμοιους μηχανισμούς και για τους άλλους καθαρούς πληρωτές;

Σκοπεύει η Επιτροπή να προτείνει στην πρόταση που θα υποβάλει τον Οκτώβριο και νέες μορφές χρηματοδοτήσεως της ΕΕ, έστω και σε προαιρετική ή μελλοντική βάση; Εξέτασε ή προτίθεται η Επιτροπή να εξετάσει για παράδειγμα το ενδεχόμενο ενός φόρου εισοδήματος της ΕΕ, παρομοίου με τον ομοσπονδιακό φόρο εισοδήματος στις ΗΠΑ, ο οποίος, εφόσον συνδυασθεί με αντίστοιχη μείωση του εθνικού φόρου εισοδήματος, θα προσέφερε σημαντικά πλεονεκτήματα μεταξύ άλλων λόγω του ότι δεν θα επηρέαζε το εισόδημα ή και θα λειτουργούσε ελαφρυντικά για την πλειοψηφία των πολιτών της ΕΕ, θα επετύγχανε με αποτελεσματικότερο τρόπο να καταβάλουν οι ανώτερες εισοδηματικές τάξεις που θα επωφεληθούν κατά κανόνα περισσότερο από την ΟΝΕ μεγαλύτερη εισφορά στον προϋπολογισμό της ΕΕ, θα καθιστούσε περιττές τις αδιαφανείς πληρωμές και μεταβιβάσεις μεταξύ του προϋπολογισμού της ΕΕ και των εθνικών προϋπολογισμών και θα έφερνε την ΕΕ πιο κοντά στους ευρωπαίους πολίτες καθιστώντας την περισσότερο υπεύθυνη;

Απάντηση του κ. Liikanen εξ ονόματος της Επιτροπής

(1 η Δεκεμβρίου 1998)

Στις ερωτήσεις που ετέθησαν από το Αξιότιμο Μέλος δίδονται λεπτομερείς απαντήσεις στην έκθεση της Επιτροπής(1) σχετικά με τη λειτουργία του συστήματος των ιδίων πόρων, η οποία εξεδόθη στις 7 Οκτωβρίου 1998 δυνάμει του άρθρου 10 της απόφασης περί ιδίων πόρων του 1994.

Η έκθεση αυτή επιβεβαιώνει τη θέση της Επιτροπής, ότι δηλαδή δεν υπάρχει ένας και μόνο τρόπος να μετρηθούν όλα τα οφέλη που αποκομίζει ένα κράτος μέλος από τη συμμετοχή του στην Κοινότητα.

Η Αυστρία, οι Κάτω Χώρες και η Σουηδία εδήλωσαν ότι υποστηρίζουν τον διορθωτικό μηχανισμό που προτείνεται από τη Γερμανία με σκοπό τη μείωση των δημοσιονομικών ανισορροπιών και θεωρούν τους εαυτούς των ως υποψήφιους για διόρθωση της δημοσιονομικής ανισορροπίας εις βάρος τους. Ευνοούν δε την τροποποίηση του ισχύοντος σήμερα για το Ηνωμένο Βασίλειο μηχανισμού με βάση ένα μοντέλο περιορισμού προς τα άνω, το οποίο να ισχύει για όλα αδιακρίτως τα κράτη μέλη.

Εφόσον επιτευχθεί συμφωνία ως προς την ανάγκη διόρθωσης των δημοσιονομιών ανισορροπιών, θα είναι δυνατή η επιλογή μεταξύ τριών λύσεων: απλοποίηση του συστήματος χρηματοδότησης, παρέμβαση στις δαπάνες του προϋπολογισμού και παρέμβαση στις δημοσιονομικές θέσεις (υπόλοιπα) των κρατών μελών. Η εν λόγω έκθεση δεν τάσσεται υπέρ συγκεκριμένης λύσης, αλλά, όταν στους κόλπους του Συμβουλίου διαμορφωθεί συγκεκριμένη τάση, η Επιτροπή θα προβεί σε λεπτομερείς προτάσεις. Όσον αφορά, τώρα, τη βρετανική διόρθωση, η έκθεση επισημαίνει ότι θα μπορούσε να μειωθεί ή και να καταργηθεί σταδιακά, ιδίως από τη στιγμή που με την επικείμενη διεύρυνση η αιτιολόγησή της θα αποδυναμωθεί.

Η έκθεση εξετάζει με ιδιαίτερη προσοχή το τελευταίο από τα ζητήματα που θίγει το Αξιότιμο Μέλος, δηλαδή την καθιέρωση ενός νέου ιδίου πόρου, τονίζει δε ότι, αν και παρουσιάζονται πολλές δυνατότητες, προς το παρόν δεν είναι πιθανή η θέσπιση ενός νέου ιδίου πόρου. Εν πάση περιπτώσει, εάν υπήρχε η απαιτούμενη προς τούτο πολιτική βούληση, τις καλύτερες προοπτικές επιτυχίας παρουσιάζει ένας μεταβλητός πόρος ΦΠΑ, όπως άλλωστε προτεινόταν και στην έκθεση Langes που παρουσιάσθηκε στο Κοινοβούλιο το 1994.

(1) Υπάρχει και στο World Wide Web, στην ακόλουθη διεύθυνση: ht tp://europea.eu.int/comm/dg19/index_j.htm, όπου J=EN για τα αγγλικά, J=FR για τα γαλλικά, J=D για τα γερμανικά κ.ο.κ.